Դևիդ Օյելոուո

Դևիդ Օյելոուո (, ), բրիտանացի դերասան և պրոդյուսեր, Բրիտանական կայսրության շքանշանի սպա։ «Ոսկե գլոբուս» մրցանակի կրկնակի դափնեկիր («Սելմա» դրամայում կատարած Մարտին Լյութեր Քինգի դերի (2014) և HBO-ի «Սոխակ» հեռուստաֆիլմում կատարած գլխավոր դերի (2014) համար)։

Առավել հայտնի է «Ծառայապետը» և «Լինքոլն» ֆիլմերում, ինչպես նաև «Ուրվականներ» և «Աստղային պատերազմներ։ Ապստամբներ» սերիալներում խաղացած դերերով։

Վաղ կյանք 
Դևիդ Օյելոուոն ծնվել է Անգլիայի Օքսֆորդշիր կոմսության Օքսֆորդ քաղաքում՝ նիգերացի ծնողների ընտանիքում։ Մինչև 6 տարեկան ապրել է Լոնդոնում, իսկ հետո նրա ընտանիքը տեղափոխվել է Լագոս (Նիգերիա), որտեղ նրա հայրը՝ Սթիվենը, աշխատել է ազգային ավիաընկերությունում, իսկ մայրը՝ երկաթուղային ընկերությունում։ Նրանք Լոնդոն են վերադարձել, երբ Դևիդը 14 տարեկան էր և հաստատվել են Իսլինգթոնում։

Օյելոուոն հաճախել է Ազգային երիտասարդական թատրոն մի աղջկա համար, որը նրան դուր էր գալիս։ Հետո դերասանական վարպետություն է սովորել City and Islington College-ում, որտեղ ուսուցիչը նկատել է նրա ներուժը։ Այնուհետև երեք տարի (միչև 1998 թվականը) Դևիդը սովորել է Լոնդոնի երաժշտության և դրամատիկական մշակույթի ակադեմիայում (LAMDA)։ Ավարտելուց հետո ակնառու ձեռքբերումների համար Նիկոլաս Հայթների կողմից ստացել է կրթաթոշակ։

Կարիերա

Թատրոն 
Օյելոուոն իր բեմական կարիերան սկսել է 1999 թվականին, երբ նրան առաջարկել են խաղալ մի խաղաշրջան Թագավորական շեքսպիրյան թատերախմբի Բենջամին Ջոնսոնի «Վոլպոն», Գայ Հենրիի, Ֆրենսիս դե լա Տուրի և Ալան Բեյթսի հետ միասին Շեքսպիրի «Օրոնոկո» և «Անտոնիա և Կլեոպատրա» բեմադրություններում։

Դերասանի բեմային ամենավառ ելույթը դարձել է Թագավորական շեքսպիրյան թատերախմբի 2001 թվականի բեմադրության Հենրի VI թագավորի դերի կատարումը։ Օյելոուոն դարձել է առաջին սևամորթ դերասանը, որը Շեքսպիրի հայտնի բեմադրությունում խաղացել է անլգլիացի թագավորի դերը, և, չնայած, որ քասթինգը ի սկզբանե քննադատվել է որոշ ԶԼՄ-ների կողմից, Օյելոուոյի խաղն արժանացել է քննադատների հավանությանը և ավելի ուշ ստացել Իեն Չարլսոնի մրցանակը (դասական պիեսում մինչև 30 տարեկան դերասանի լավագույն խաղի համար)։

2005 թվականին Դևիդը հայտնվել է «Պրոմեթևսը շղթայված» բեմադրությունում, որը 2007 թվականին վերածնվել է Նյու Յորքում։ 2006 թվականին որպես ռեժիսոր դեբյուտ է ունեցել «Սպիտակ սատանա» բեմադրության վրա կատարված աշխատանքով, որի պրոդյուսերությունն արել է հենց իր Inservice (Բրայթոն) թատերական ընկերությունը։ 2016 թվականին Դևիդը New York Theatre Workshop թատրոնում ցուցադրված «Օթելլո» բեմադրությունում, որում խաղացել է նաև Դենիել Քրեյգը (Յագոյի դերը), կատարել է գլխավոր դերը։ Ադապտացիայի ռեժիսորը եղել է Սեմ Գոլդը։

Կինո և հեռուստատեսություն 
2002-2004 թվականներին Օյելոուոն «Ուրվականներ» բրիտանական դրամատիկական հեռուստասերիալում (Հյուսիսային Ամերիկայում հայտնի է որպես «MI-5») կատարել է լրտես MI5 Դենի Հանթերի դերը։

2000-ական թվականների երկրորդ կեսին Օյելոուոյին կարելի էր տեսնել «Դավաճանության գինը» թրիլլերում, «Շոտլանդիայի վերջին թագավորը» կենսագրական դրամայում և BBC-ի «Փոքրիկ կղզի» հեռուստաֆիլմի գլխավոր դերում։

2011 թվականին դերասանի մասնակցությամբ թողարկվել են միանգամից երկու նշանավոր ֆիլմեր՝ «Կապիկների մոլորակի ապստամբությունը» և «Սպասուհի», որոնք որպես լավագույն ֆիլմ առաջադրվել են «Օսկար»-ի։ 2012 թվականին Օյելոուոն նկարահանվել է «Լինքոլն» և «Ջեք Ռիչեր» ֆիլմերում, իսկ 2012 թվականին խաղացել է «Կես ճանապարհին ոչ մի տեղ», որի պրեմիերան Սանդենս կինոփառատոնում առաջացրել է քննադատների հիացմունքը և «Ոսկյա արմավենու ճյուղ»-ի հավակնորդ «Լրագրավաճառը» պատկերներում։ 

2013 թվականին Դևիդը «Ծառայապետ» ֆիլմում կատարել է Լուի Գեյնսի դերը, իսկ 2014 թվականին խաղացել է Քրիստոֆեր Նոլանի «Ինտերստելլար» ֆիլմում և «Սելմա» պատմական դրամայում, որի պրոդյուսերությունն արել է Օփրա Ուինֆրին և Բրեդ Փիթի Plan B ընկերությունը։ Մարտին Լյութեր Քինգի դերը նրան դրամատիկական ֆիլմում լավագույն տղամարդկային դերի համար «Ոսկե գլոբուս» մրցանակի անվանակարգ է բերել։ 2014 թվականին Օյելոուոն հիմնադրել է իր Yoruba Saxon Productions ինքնուրույն պրոդուսերական ընկերությունը։ Ընկերության կողմից արտադրված ֆիլմերից են «Սոխակ»-ը (որում կատարած գլխավոր դերի համար դերասանը առաջադրվել է «Էմմի» մրցանակի և «Ոսկե գլոբուսի»), «Հինգ գիշեր Մենում»-ը և «Միացյալ Թագավորություն»-ը։

2018 թվականին Ջոել Էդգերթոնի, Ամանդա Սեյֆրիդի և Շարլիզ Թերոնի հետ միասին Դևիդ Օյելոուոն խաղացել է «Վտանգավոր բիզնես» ֆիլմում՝ կատարելով գլխավոր դերը։ Նույն թվականին BBC հեռուստաալիքի «Թշվառները» սերիալում կատարել է Ժավերի դերը։

2020 թվականի դեկտեմբերին կայացել է դերասանի մասնակցությամբ «Ճագար Փիթերը» ֆիլմի սիքվելի համաշխարհային պրեմիերան։

2020 թվականին ռեժիսոր Ջորջ Քլունիի «Կեսգիշերային երկինք» դրամայում Օյելոուոն խաղացել է կերպար Էյդվոլի դերը։

2020 թվականին հեռարձակվել է Բրենդա Չեփմենի «Հեռանալ» ֆենտեզին, որը հանդիսանում է «Ալիսը Հրաշքների աշխարհում»-ի և «Փիթեր Փեն»-ի պրիքվելը։ Պատկերում Օյելոուոյի խաղընկերը Անջելինա Ջոլին էր. նրանք խաղացել են գլխավոր հերոսի ծնողների դերերը։

Անձնական կյանք 
Դևիդ Օյելոուոն ամուսնացած է դերասանուհի Ջեսիկա Օյելոուոյի հետ։ Նրանք ունեն չորս երեխա։ Ընտանիքն ապրում է Լոս Անջելեսում։

Ֆիլմագրություն

Ծանոթագրություններ

Արտաքին հղումներ 
 
 

Բրիտանացի դերասաններ
20-րդ դարի դերասաններ
21-րդ դարի դերասաններ
Բրիտանացի պրոդյուսերներ
Բրիտանացի հեռուստատեսային դերասաններ
Բրիտանացի կինոպրոդյուսերներ